Source: http://bardaf.weebly.com/stiahnite-si.html
Timestamp: 2020-07-05 06:56:59+00:00
Document Index: 6901656

Matched Legal Cases: ['súd ', 'súd ', 'súd ', 'súd ', 'súd ', 'súd ', 'súd ', 'Súd ', 'Súd ', 'súd ', 'Súd ', 'súd ', 'Súd ', 'Súd ', 'súd ']

Stiahnite si - Bardejovský amatérsky fotoklub Bardaf
INFORMÁCIE O OCENENÍ FIAP
pripravil: Jaroslav Gutek, AFIAP
Karta FIAP
Udelenie AFIAP
FIAP tituly
FIAP tituly (v ruštine)
INFORMÁCIE O FOTOZÁKONOCH
pripravil: Juraj Brezovský
2007-09-06 01:00:01| Autor: Kristína Babiaková |
Fotografovanie osôbOkrem všeobecnej ochrany pred zásahmi do súkromia, zákon ešte konkrétne upravuje, za akých podmienok je možné osoby fotografovať. Uvádza, že fotografie (zákon ich nazýva ako obrazové snímky alebo podobizne) týkajúce sa fyzickej osoby alebo jej prejavov osobnej povahy sa smú vyhotoviť alebo použiť len s jej privolením.
Základným kritériom pre posúdenie, či fotograf môže vyhotoviť fotografiu, je, či jej vytvorením zasiahne do súkromia fotografovanej osoby. Hoci zákon presne nestanovuje, kedy už nejde o súkromie jednotlivých osôb, snažia sa o to súdy svojou rozhodovacou činnosťou (Ústavný súd Slovenskej republiky, Európsky súd pre ľudské práva). Právo na rešpektovanie súkromného života sa automaticky redukuje v závislosti od toho, do akej miery jednotlivec sám dáva svoj súkromný život do kontaktu s verejným životom alebo do úzkeho spojenia s inými chránenými záujmami.[1]
Príklad z praxe - Ústavný súd SR rozhodol o tom, že mestská polícia porušila ústavu, keď organizátorom petície zakázala fotografovať policajta pri výkone služobnej činnosti. Skupina občanov zorganizovala v Prešove pred Mestským úradom petíciu za vyvesenie tibetskej vlajky ako znaku solidarity s bojom Tibetu za nezávislosť. Proti umiestneniu stolíka s petičnými hárkami a zberu podpisov pred mestským úradom zasiahla mestská polícia. Požadovala od organizátorov povolenie na zabratie verejného priestranstva a žiadala ich, aby sa presunuli pred inú budovu. Pri komunikácii s mestskými policajtmi sa jeden z organizátorov pokúsil urobiť fotodokumentáciu, čo mu polícia zakázala. Organizátori sa so sťažnosťou obrátili na ústavný súd pre porušenie petičného práva a práva na informácie. Ústavný súd rozhodol, že postup polície bol v rozpore s ústavným právom na získavanie informácií. Ústavný súd zdôraznil, že každá osoba vystupujúca na verejnosti, teda aj policajt ako verejný činiteľ musí pri výkone svojej funkcie strpieť zvýšenú kontrolu verejnosti nad svojou činnosťou. Policajt sa pri výkone svojej funkcie nemôže obhajovať právom na ochranu súkromia.[2]
Príklad z praxe Princezná Caroline von Hannover, najstaršia dcéra monackého kniežaťa Rainiera III, žiadala, aby súd vydal zákaz ďalšieho uverejňovania série fotografií v nemeckých časopisoch. V tomto prípade, fotografie zobrazovali Caroline von Hannover v scénach z jej každodenného života, keď sa venovala činnostiam čisto súkromného rázu (princezná na nich jazdí na koni či nakupuje). Súd zaznamenal v tejto súvislosti, okolnosti, za ktorých fotografie boli nafotené: bez vedomia alebo súhlasu žiadateľky, a v niektorých prípadoch potajme. Bolo jasné, že neprispeli k diskusii týkajúcej sa verejného záujmu, keďže si žiadateľka neplnila žiadne oficiálne povinnosti a fotografie a články sa vzťahovali výlučne na jej súkromný život. Súd usúdil, že verejnosť nemala legitímny záujem dozvedieť sa niečo o Caroline von Hannover alebo ako sa všeobecne správa v súkromnom živote, i keď sa objavila na miestach, ktoré nemožno vždy označiť za miesta v ústraní a bola verejnosti dobre známa.[3]
Privolenie k fotografovaniu Z vyššie uvedeného vyplýva, že ak dochádza k zásahu do práva súkromie a podobu fotografovanej osoba, možno vyhotoviť alebo použiť fotografiu len s jej privolením.
[1] Bruggemann a Scheuten v. Spolková republika Nemecko, rozhodnutie Európskeho súdu pre ľudské práva. [2] Nález Ústavného súdu SR z 5. januára 2001, Sp. zn. II. ÚS 44/00. [3] Von Hannover proti Nemecku, rozsudok Európskeho súdu pre ľudské práva zo dňa 24.6. 2004
2007-05-03 01:00:01 | Autor: Kristina Babiaková
• na nedotknuteľnosť svojho diela (najmä na ochranu pred akoukoľvek nedovolenou zmenou alebo iným nedovoleným zásahom do svojho diela, ako aj pred akýmkoľvek hanlivým nakladaním so svojím dielom, ktoré by malo za následok narušenie jeho cti a dobrej povesti).
Majetkové právaMajetkové práva autora znamenajú možnosť autora so svojim dielom nakladať a disponovať s ním. Základným majetkovým právom autora fotografie je svoje dielo použiť. Použitím sa myslí napr. vyhotovenie rozmnoženiny, rozširovanie originálu, predaj a prenájom diela alebo jeho verejné vystavenie. Majetkovým právom autora je tiež právo udeliť súhlas na každé použitie diela inou osobou (pozri ďalej licenčnú zmluvu). Autor má tiež právo na odmenu za každé použitie diela.
Zmluva o vytvorení diela V prípade, že fotograf ide fotiť na objednávku, mal by pre zabezpečenie svojich práv uzavrieť s objednávateľom zmluvu o vytvorení diela.
Ochrana autorského práva V súvislosti s výkonom autorských práv k fotografickému dielu, môže dôjsť k neoprávneným zásahom do práv autora. Môže sa stať, že si niekto privlastní autorstvo k fotografii, niekto neoprávnene vyrába rozmnoženiny diela a predáva ich alebo fotografiu zmení bez súhlasu autora. V takomto prípade sa autor môže domáhať ochrany svojho práva na súde.
SCHOPNOSŤ PREUKÁZAŤ AUTORSTVO AKO PREVENCIA SPOROV
Ako sme už písali predtým, ak fotografia spĺňa podmienky vlastnej tvorivej duševnej činnosti autora, považuje sa za fotografické dielo. Autorovi takéhoto fotografického diela prislúchajú k fotografii autorské práva, ktoré sa skladajú z osobnostnej a majetkovej zložky.
Podstatné pre realizáciu autorského práva k fotografii je vedieť, kedy toto právo vzniká. S fotografiou to nie je ako s ochrannou známkou či s patentom, ku ktorým práva vznikajú až registráciou na príslušných úradoch a na základe registrácie je jasne preukázateľné, kto je majiteľom ochrannej známky alebo patentu. Autorské práva k fotografii vznikajú už jej vytvorením a na preukázanie autorských práv k fotografii nie je potrebná žiadna registrácia, pretože tie vznikajú priamo zo zákona.
Hoci je vznik autorských práv k fotografii automatický a nie je potrebná ich registrácia, prináša to so sebou aj nevýhody, pretože bez registrácie nie je jasne a jednoducho preukázateľné, kto má k tej ktorej fotografii autorské práva. Tento stav následne nahráva plagiátorom.
Autor fotografie preto na preukázanie svojich práv k fotografii musí využiť všetky prostriedky, právne aj technické, aby jeho autorstvo k fotografii bolo zjavné a preukázateľné.
Označenie diela menom autora
Jednou zo základných vecí, ktorú by mal každý autor fotografie urobiť, je realizovať svoje základné právo a fotografiu označiť svojim menom alebo pseudonymom. Označenie na fotografii možno urobiť vložením mena autora priamo na fotografiu, alebo pod fotografiu, pričom k menu možno dodať aj znak © (copyright, copyrightová doložka) a dátum vytvorenia diela. Označenie autorstva možno dať tiež pod fotografiu, či vedľa nej.
Pre označenie fotografie znakom © sa na Slovensku nevyžaduje splniť žiadne formálne podmienky. Tento znak znamená, že osoba označená za týmto znakom má autorské právo k fotografii - právo udeliť súhlas na použitie diela, pričom väčšinou označuje autora diela. Za copyrightovou doložkou je napísaný napr. zamestnávateľ a nie autor diela vtedy, keď autor vytvorí fotografiu ako súčasť svojej práce pre zamestnávateľa, kedy v zmysle zákona majetkové práva autora vykonáva zamestnávateľ. Aj v takýchto prípadoch však musí byť osobnostné právo na označenie autorstva zachované.
Právo na označenie diela je osobnostným právom autora a preto je neprevoditeľné a nemožno sa ho vzdať. Ak by si napr. fotobanka kládla podmienku
pre uzavretie zmluvy s autorom, že fotografia nemôže byť v akejkoľvek forme označená menom autora, porušovala by tým zákon.
Na označenie fotografie menom autora existujú aj viaceré technické spôsoby, ktoré by mali preventívne pôsobiť ako dôkaz autorstva. Pre lepšie chránenie Vašich práv odporúčame napr.:
1. Uchovávať originálne fotografie s presným a pôvodným exifom. Exif je súbor informácií, ktoré sú priložené pri každom obrázku, ktorý fotoaparátom vyfotografujete. Exif môže niesť informácie o:
• autorovi
• dátume a čase vyhotovenia, prípadne zmeny obrázku
• údajoch o fotoaparáte a objektíve (značka, presný model)
• údajoch o expozícii (expozičné hodnoty času a clony ale aj ostatné nastavenia fotoaparátu)
Toto sú základné informácie, ktoré súbor s metadatami môže obsahovať.
Výhodou je to, že si do Exifu v niektorých programoch môžete zapísať aj meno, či iné údaje o autorstve.
V niektorých programoch si dokonca môžete zamknúť tieto informácie. Nevýhodou je však to, že veľa programov umožňuje meniť informácie v exife, dokonca aj také, ktoré sú zamknuté. V podstate každý softvér a digitálny zámok je napadnuteľný hackermi.
2. Zaobstarať si drahší (rádovo aj v desiatkach tisícoch korún) tzv. autorizačný softvér, ktorý ku každej fotografii pripája unikátny kód a registruje fotografie do databázy.
3. Do fotografií, ktoré chceme potenciálne predávať alebo nimi niečo dokázať, môžeme vsadiť vodoznak.
Vodoznak je polo-priehľadný alebo priesvitný znak, ktorý dovoľuje fotografiu prezrieť a zhodnotiť jej obsah a kvalitu, ale vzhľadom na to, že fotografiu prekrýva, nedovoľuje ju použiť na komerčné účely alebo inak neoprávnene použiť. Vodoznak sa však dá v rôznych softvéroch odstrániť, ale čím je zložitejší a zreteľnejší, tým je ťažšie odstrániteľný.
Autor sa však tiež môže rozhodnúť svoje dielo neoznačiť svojim menom alebo pseudonymom. Vtedy sa jeho autorstvo preukáže ťažšie.
U fotografov, ktorí fotia na film, by malo byť preukazovanie autorstva jednoduchšie v tom, že disponujú negatívom, ktorý by mal preukázať, že ten, kto negatív vlastní, je aj autorom fotografií. Z toho dôvodu je nevyhnutné negatívy fotografií, ktoré sú autorským dielom, zachovať.
Príklad z praxe: Fotograf vyhotovoval a odovzdal určitý počet fotografií pre objednávateľa, ktorý však za objednané fotografie nezaplatil. Fotograf podal na súd návrh na zaplatenie dlžnej čiastky, pričom však v priebehu konania spomenul, že niektoré fotografie urobil jeho syn a zároveň nevedel súdu predložiť diapozitívy predmetných fotografií. Súd preto v tomto konaní rozhodol, že vzhľadom na to, že fotograf v priebehu konania nepreukázal, že je autorom všetkých fotografií, nebol procesne spôsobilý na podanie návrhu a súd jeho návrh zamietol. Súd v rozhodnutí uviedol,
že „dôkazné bremeno ako procesná zodpovednosť účastníka za výsledok konania znamená, že účastník, ktorý neoznačil dôkazy potrebné k preukázaniu svojich tvrdení nesie prípadné nepriaznivé následky v podobe takého rozhodnutia súdu, ktoré bude vychádzať zo skutkového stavu zisteného na základe ostatných prevedených dôkazov".¹
Schopnosť preukázať autorstvo k fotografiám netreba podceňovať a je nevyhnutné robiť všetko pre to, aby v prípade súdneho sporu autor mal dostatok dôkazov, ktoré svedčia o jeho autorstve k fotografiám.
Uloženie diela do úschovy
Dôkazom o autorstve k fotografii môže byť aj potvrdenie o úschove diela v niektorej z organizácií kolektívnej správy, ktoré zastupujú autorov pri výkone autorských práv. Autor predtým ako zverejní svoju fotografiu, môže si ju uschovať v niektorej takejto organizácii, čo preukáže, že v tomto čase s touto fotografiou disponoval. Úschova je však len nepriamy dôkaz autorstva, pretože organizácie kolektívnej správy neposkytujú potvrdenie o autorstve alebo registráciu diel, ale len dielo uschovajú. V praxi to môže znamenať, že aj neautor môže nejaké nezverejnené dielo uschovať. Úschova teda nie je potvrdením autorstva, ale len potvrdením toho, že konkrétna osoba v konkrétnom čase s konkrétnym dielom disponovala.
Organizáciami kolektívnej správy sú napr. LITA alebo SOZA. Za úschovu poberajú poplatky.
KVALITNÁ LICENČNÁ ZMLUVA AKO PREVENCIA SPOROV
V prípade, že ako autor uzatvárate s fyzickou alebo právnickou osobou licenčnú zmluvu na vaše fotografie, dbajte na to, aby bola čo najkonkrétnejšia a najpodrobnejšia. Licenčná zmluva musí byť stále písomná, lebo inak je neplatná a musí obsahovať zákonom stanovené náležitosti (pozri článok...). Ak budú v zmluve jasne stanovené práva a povinnosti zmluvných strán, vyvarujete sa následným sporom.
Príklad z praxe: V prípade fotografa, ktorý sa zameriaval na fotografovanie Slovenského raja povrchná úprava zmluvy spôsobila, že nedostal odmenu za použitie všetkých svojich fotografií. Podľa vyjadrenia fotografa, uzavrel ústnu zmluvu o použití fotografie (v tom čase nemala zmluva predpísanú písomnú formu) s právnickou osobou na pohľadniciach vydávaných touto spoločnosťou. Uviedol, že dal súhlas pri osobnom stretnutí na jedno použitie fotografie do jednej pohľadnice za úhradu 500,- Sk. Náhodne pri návšteve Dobšinskej ľadovej jaskyne zistil, že spoločnosť vydala dve fotografie, pričom ich použila šesť krát, čo malo byť v rozpore s dohodou medzi nimi. Spoločnosť tvrdila, že použila všetky fotografie na základe zmluvy a dohodnutým spôsobom, čo preukázala viacerými svedeckými výpoveďami. Súd v tomto konaní skonštatoval, že spoločnosť vydávajúca pohľadnice uniesla dôkazné bremeno na preukázanie toho,
že medzi účastníkmi existovala dohoda o použití diela, t. j. fotografií Dobšinskej ľadovej jaskyne. Táto okolnosť pre súd nepochybne vyplývala z výpovede svedkov na súde, ktorí potvrdili, že účastníci spolu jednali, bola uzavretá ústna dohoda o použití snímkov a za tieto snímky dostal fotograf aj zaplatené.
Pomoc autorom pri uzatváraní licenčným zmlúv okrem právnikov môžu poskytnúť aj organizácie kolektívnej správy, o ktorých činnosti podrobnejšie napíšeme v blízkej budúcnosti.
PÍSOMNÝ SÚHLAS NA VYTVORENIE FOTOGRAFIE
V predchádzajúcom článku sme písali o tom, v ktorých prípadoch fotograf potrebuje a kedy nepotrebuje súhlas fotografovanej osoby s vytvorením fotografie. Súhlas fotografovanej osoby potrebuje fotograf napr. bez výnimky,
ak je fotografia vyhotovovaná na komerčné účely (tzv. model release) alebo v prípadoch, ktoré nespadajú do zákonných licencií . Hoci súhlas nemusí byť písomný, ako formu prevencie pred prípadným žalobami odporúčame, aby súhlas s fotografovaním a použitím fotografie fotografovaná osoba písomne potvrdila. Takto sa vyhnete problémom a žalobám na ochranu osobnosti.
Ak si chcete byť úplne istí, tak aj v prípadoch, kedy súhlas osoby nie je potrebný, môžete písomný súhlas žiadať.
Tak predídete prípadným sporom o tom, či vyhotovenie fotografie bolo primerané a či nebolo v rozpore s oprávnenými záujmami fotografovanej osoby.
¹ Rozhodnutie Krajského súdu v Nitre, sp. zn. 6Co/139/2007
VEREJNÉ FOTENIE
... a pekný deň je za nami ...
2009-04-06 01:00:01 | Autor: Miroslav Ďurčo
A ja som ich fotil, vlastné a sem tam sa pritrafili aj tie cudzie. Po chvíli prišiel za mnou pán, ktorý sa legitimoval odznakom a položil mi otázku.
P: Prečo fotíte deti?
Ja: Preto, lebo tu mám deti, tak si ich fotím.
P: A fotíte aj iné deti?
Ja: No áno, veď sú tam, tak prečo nie?
(Ako odpoviete na takú otázku?) Veď, keď sa deti hrajú spolu, tak ako tie iné vystrihnem zo záberu?
Dotyčný pán tam mal dcéru vo veku teenage, ktorá tam bola so sestrou vo veku asi 3-4roky.
Tínedžerka ma nepoznala (ani ja ju), tak zavolala tatina, že nejaký ujo si tam fotí deti. Tomu rozumiem a chápem to. No nerozumiem tomu pánovi otcovi. Aj keď som mu vysvetlil, že tam mám svoje deti a snažil som sa mu ukázať fotografie, ktoré som nafotil, napriek tomu privolal policajnú hliadku, ktorá si ma prelustrovala, že mám naozaj deti.
Policajt z privolanej hliadky sa pýtal, či dotyčný tatino (neviem či ste postrehli, tiež policajt) chce na mňa podať oznámenie (či ako tomu hovoria). Keby odpovedal áno, tak si ma odvedú a spíšu so mnou zápisnicu. Verte, že by to bol urobil. Čo ma zachránilo? Jeho manželke som povedal, kto je moja manželka a tie sa poznajú, veď sme takmer susedia. Jeho odpoveď doslovne bola: "Keď sa manželky poznajú, tak teda nie."
.. a až teraz si pozrel fotky, ktoré som sa mu snažil ukázať...
Vymazal som všetky kde boli jeho, ale pritom aj moje deti.
Neviem aké je z toho ponaučenie?
Nemám fotiť?
Nemám fotiť deti?
Nemám fotiť deti na ihrisku, v škôlke na slávnosti, detský súbor na vystúpení ... ?
Možno áno, ale treba si pred fotením od všetkých vypýtať povolenie?
Každého dieťaťa sa opýtať, kto je jeho rodič, lebo ste ho náhodne alebo aj cielene odfotili, pretože vás zaujala jeho grimasa, činnosť ... ?
Nemám si to všímať?
Názor právničky (advokátky)
Podľa môjho názoru, môžete za splnenia určitých podmienok aj naďalej fotografovať na verejných priestranstvách alebo na verejných podujatiach svoje deti a zároveň deti iných osôb. Vstupom do verejného priestoru každá osoba znižuje mieru ochrany svojho súkromia a musí si byť vedomá toho, že zásahy do jej súkromia môžu byť intenzívnejšie ako doma vo vlastnom byte.
Každý rodič, ktorý sa hrá na verejnom priestranstve so svojim dieťaťom si musí byť vedomý toho, že jeho dieťaťu sa môže niekto prihovoriť, hrať sa s ním, alebo ho aj fotografovať. Preto, aby fotografovonanie cudzích detí bolo v súlade so zákonom, odporúčala by som, aby bol fotograf bol jasne viditeľný pri vyhotovaní fotografií. V prípade, že rodičia dieťaťa neprejavia nesúhlas s fotografovaním svojho dieťaťa, môže v súlade so zákonom fotografovať ďalej.
Každý rodič má právo však požiadať fotografa, aby nevyhotovoval fotografie jeho dieťaťa a v takom prípade by ďalšie fotografovanie bolo zásahom do súkromia fotografovaného dieťaťa. Rodičia by v prípade zásahu do súkromia ich dieťaťa mohli podať žalobu na ochranu jeho osobnosti a žiadať zničenie fotografií.
Ak fotografie neboli vyhotovované na výrobu a distribúciu detskej pornogarfie alebo na spáchanie iného sexuálneho trestného činu, v takom prípade neprichádza trestnoprávna zodpovednosť fotografa do úvahy.
2007-06-25 01:00:01 | Autor: Kristína Babiaková
Odovzdaním veci (fotografia), ktorej prostredníctvom je dielo vyjadrené, prechádza vlastnícke právo k nej na objednávateľa, ak nie je dohodnuté inak. Zmluvou o vytvorení diela ani odovzdaním veci, ktorej prostredníctvom je dielo vyjadrené, nenadobudne objednávateľ právo použiť toto dielo(nemá automaticky právo napr. na vyhotovovanie rozmnoženiny fotografie). Zmluvné strany sa však môžu dohodnúť inak a súčasne so zmluvou o vytvorení diela alebo po tomto momente uzatvoriť s licenčnú zmluvu.
Nakladanie s licenciouNadobúdateľ je oprávnený udeliť tretej osobe súhlas na použitie diela v rozsahu udelenej licencie (ďalej len "sublicencia") len so súhlasom autora. Nadobúdateľ môže licenciu zmluvou úplne postúpiť inej osobe tiež len s predchádzajúcim písomným súhlasom autora.